
A stressz hatása a vér-agy gátra: morfológiai vizsgálat patkányokban

Napjainkban egyre több irodalmi adat hívja fel a figyelmet, hogy a stressz szervezetben létrejövő összetett, szisztémás változások kiváltása mellett fontos szerepet játszik mint exogén tényező egyes neuropszichiátriai betegségekben, így az Alzheimer-kór kialakulásában is. Korábbi tanulmányok igazolták, hogy a különböző stresszhatások jelentős morfológiai változásokat eredményeznek az Alzheimer-kór során is jelentősen érintett hippokampális és frontális agykérgi területeken. A vér-agy gát diszfunkciója hozzájárul az Alzheimer-kór patomechanizmusához, azonban stressz hatását a vér-agy gát morfológiájára eddig nem vizsgálták.
Kísérletünkben felnőtt hím Wistar patkányokon akut (1 és 3 nap) és krónikus (21 nap) immobilizációs stresszt követő morfológiai változásokat vizsgáltuk. Hippokampusz és frontális agykérgi metszeteken az agyi endotélsejtek változását a klaudin-5 és az okkludin kapcsolófehérjék és a glükóztranszporter-1, míg az asztroglia sejteket GFAP marker immunfestésével követtük. A festést követően a konfokális mikroszkóppal (Leica SP5) készített képeket képanalizáló programmal (Image J) elemeztük.
Stressz hatására a klaudin-5 és okkludin fehérjék immunfestésének eltérő változását tapasztaltuk: amíg a klaudin-5 szignifikáns intenzitásbeli csökkenését mutattuk ki a hippokampuszban, addig az okkludin fehérje festésének intenzitásában nem tapasztaltunk szignifikáns változást egyik agyterületen sem. Az akut stressz jelentős GFAP intenzitásbeli csökkenést eredményezett asztroglia sejtekben a kortikális régióban.
Eredményeink a stressz által kiváltott morfológiai változásokat igazolták az agyi homeosztázis fenntartásában szerepet játszó vér-agy gát sejtjeire, mely összefüggésben állhat a stressz által indukált kognitív funkciók romlásával és az Alzheimer-kór kialakulásával.



